Vlieëniers geskors ná 10-jarige vliegtuig loodsFoto: Pixabay Twee vlieëniers wat vir Algerië se nasionale lugredery werk, is geskors nadat hulle ŉ 10-jarige seun toegelaat het om ŉ binnelandse passasiersvliegtuig te loods. ŉ Video van die voorval, wat opgeneem is vir die TV-kanaal El Bilad, wys hoe die seun sommige kontroles van die Air Algérie-vliegtuig in die kajuit beheer onder die toesig van die twee vlieëniers. Dit is nie duidelik hoeveel passasiers ten tyde van dié vlug in die vliegtuig – onderweg tussen die Algiers internasionale lughawe en die Seif-lughawe – was nie. In die video sê een van die vlieëniers die seun was “baie gedissiplineerd, kalm en oplettend”. Volgens die BBC was albei vlieëniers “totaal onbewus” van die gevare wat hulle dade vir die passasiers ingehou het. Volgens The Telegraph is dié 10-jarige ŉ weeskind wat daarvan droom om eendag ŉ vlieënier te word. Hy is glo in die kajuit toegelaat as deel van ŉ inisiatief van ŉ liefdadigheidsorganisasie van die land.